钦定古今图书集成/明伦汇编/官常典/第007卷 > 汤沐公馀日录 > 《臣范序》唐·武后
## 钦定古今图书集成/明伦汇编/官常典/第007卷 > 汤沐公馀日录 > 《臣范序》唐·武后

盖闻“惟天著象，品物同于照临；惟地含章，群生等于
亭育。顾以庸昧，忝位坤元，思齐厚载之仁，式罄普覃
之惠。迺内迺外，恩养之志靡殊；惟子惟臣，慈诱之情
无隔。愿申殚恳，上翊紫机，爰洎众僚，聿匡元化。”伏以
天皇明逾睿哲，志切旁求，簪裾总川岳之灵，珩佩聚
星辰之秀。群英莅职，众彦分司，足以广扇淳风，长隆
宝祚。但母之于子，慈爱特存，虽复已积忠良，犹且更
垂劝励。昔文伯既达，仍加喻轴之言；孟轲已贤，更益
断机之诲。良以情隆抚字，心欲助成。比者太子及王，
已选修身之训；群公列辟，未敷忠告之规。近以暇辰，
游心文府，聊因炜管，用写虚襟。故缀序所闻，以为臣
范一部。想周朝之十乱，爰著十章；思殷室之两臣分
为两卷所以发挥元行镕范身心为事上之轨模，作
人臣之绳准。若乃遐思绵载眇鉴前修莫不元首居
尊股肱宣力资栋梁而成大厦，凭舟楫以济巨川唱
和相依同功共体。然则君亲既立忠孝形焉奉国奉
家，率由之道宁二事君事父资敬之途斯一臣主之
义其至矣哉！休戚是均，可不深鉴！夫丽容虽丽，犹借镜以端形；明德虽明，终假言而药石。今故以兹所撰，
普锡具僚，诚非笔削之功，贵用裨道之益。何则？《正言》
斯重，元珠比而尚轻；选语为珍，苍璧喻而非宝。是知
赠人以贿者，唯申即日之欢；赠人以言者，能致终身
之福。若使佩兹箴戒，同彼韦弦，修己必顾其规，立行
每观其则。自然“荣随岁积，庆与时新。家将国而共安，
下与上而俱泰。察微之士，宜所三思。庶昭鄙诚，敬终
高德。”凡诸章目，列之后云。